Document ID: 31994D0360

ΑΠΟΦΑΣΗ ΤΗΣ ΕΠΙΤΡΟΠΗΣ της 20ής Μαΐου 1994 περί της μειωμένης συχνότητας των φυσικών ελέγχων των αποστολών ορισμένων προϊόντων που πρόκειται να εισαχθούν από τρίτες χώρες δυνάμει της οδηγίας 90/675/ΕΟΚ του Συμβουλίου (94/360/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των βασικών αρχών σχετικά με την οργάνωση των κτηνιατρικών ελέγχων των προϊόντων προελεύσεως τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 8 παράγραφος 3,
Εκτιμώντας:
ότι, βάσει του άρθρου 8 παράγραφος 3 της οδηγίας 90/675/ΕΟΚ του Συμβουλίου, επιτρέπεται η μείωση της συχνότητας ελέγχων των προϊόντων που εισάγονται από τρίτες χώρες- ότι η παρούσα απόφαση αφορά αποκλειστικά μείωση των φυσικών ελέγχων- ότι δεν προβλέπεται μείωση της συχνότητας ελέγχων των εγγράφων τεκμηρίωσης-
ότι η συχνότητα των φυσικών ελέγχων για μεμονωμένες τρίτες χώρες θα έπρεπε να καθοριστεί βάσει των όρων που καθορίζονται στο άρθρο 8 παράγραφος 3 σχετικά με τις εμπειρίες των διαφόρων κρατών μελών και του κινδύνου για τη δημόσια υγεία των ζώων στην Κοινότητα-
ότι, επιπλέον, για ορισμένες τρίτες χώρες με τις οποίες η Κοινότητα έχει συνάψει συμφωνίες όσον αφορά την ισοδυναμία, μπορεί να εφαρμοστεί μείωση των φυσικών ελέγχων ορισμένων προϊόντων λαμβάνοντας υπόψη, μεταξύ άλλων, την εφαρμογή της γενικής αρχής της οργάνωσης σε περιφέρειες σε περίπτωση νόσου των ζώων, καθώς και λοιπών γενικών αρχών οι οποίες διέπουν την κοινοτική κτηνιατρική-
ότι η εφαρμογή της μείωσης της συχνότητας των φυσικών ελέγχων πρέπει να οργανώνεται από το κάθε κράτος μέλος- ότι αυτή πρέπει να εφαρμόζεται έτσι ώστε να μην είναι δυνατόν ένας εισαγωγέας να προβλέπει κατά πόσον μια συγκεκριμένη αποστολή πρόκειται να αποτελέσει αντικείμενο φυσικού ελέγχου-
ότι κρίνεται αναγκαία η αναθεώρηση σε τακτά διαστήματα του επιπέδου μείωσης βάσει των πληροφοριών που λαμβάνονται από την Επιτροπή ή τα κράτη μέλη σχετικά με την εφαρμογή των ελέγχων σε διάφορους σταθμούς συνοριακής επιθεώρησης-
ότι τα κράτη μέλη πρέπει να ενημερώνουν αμέσως την Επιτροπή σε περίπτωση που οι έλεγχοι αποκαλύπτουν ότι τα προϊόντα δεν πληρούν τις αναγκαίες προϋποθέσεις ή σε περίπτωση που ανακαλύπτεται άλλη παρατυπία-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Κατ' εφαρμογή του άρθρου 8 παράγραφος 3 της οδηγίας 90/675/ΕΟΚ, τα κράτη μέλη εφαρμόζουν τη μείωση της συχνότητας των φυσικών ελέγχων που πρέπει να διεξάγονται για τα προϊόντα που προέρχονται από τρίτες χώρες όπως ορίζεται στο παράρτημα Ι της παρούσας απόφασης, εφόσον έχουν ληφθεί κοινοτικές αποφάσεις για να καταρτιστεί, με την επιφύλαξη της συμφωνίας ΕΟΧ:
- κατάλογος των εγκεκριμένων τρίτων χωρών,
- κατάλογος των εγκεκριμένων επιχειρήσεων (υγιεινή των ζώων και δημόσια υγεία),
- υπόδειγμα πιστοποιητικού (υγιεινή των ζώων και δημόσια υγεία).
2. Για τις τρίτες χώρες που αναφέρονται στο παράρτημα ΙΙ, η συχνότητα των φυσικών ελέγχων που πρέπει να διεξάγονται από κάθε κράτος μέλος σε αποστολές προϊόντων της ιδίας ομάδας, πρέπει να είναι όπως αυτή που καθορίζεται στο εν λόγω παράρτημα.
3. Οι παράγραφοι 1 και 2 εφαρμόζονται με την επιφύλαξη των άρθρων 15 και 19 της οδηγίας 90/675/ΕΟΚ.
Εφόσον ένα κράτος μέλος εφαρμόζει μέτρα που αναφέρονται στο άρθρο 15 της οδηγίας 90/675/ΕΟΚ, η κατάσταση επανεξετάζεται κατεπειγόντως σύμφωνα με τη διαδικασία του άρθρου 26 της εν λόγω οδηγίας 90/675/ΕΟΚ- προς το σκοπό αυτό, το ενδιαφερόμενο κράτος μέλος πρέπει να ενημερώνει αμέσως σχετικά την Επιτροπή και τα λοιπά κράτη μέλη, αποσκοπώντας ιδίως στην εφαρμογή του άρθρου 3 παράγραφος 3 δεύτερο εδάφιο της παρούσας απόφασης.
Άρθρο 2
Τα κράτη μέλη οργανώνουν τους φυσικούς ελέγχους κατά τέτοιο τρόπο ώστε να μην είναι δυνατόν να προβλεφθεί αν μια συγκεκριμένη αποστολή πρόεκειται να αποτελέσει αντικείμενο φυσικού ελέγχου.
Άρθρο 3
1. Τα κράτη μέλη διασφαλίζουν ότι κάθε σταθμός συνοριακής επιθεώρησης που αναφέρεται στον κατάλογο της απόφασης 94/24/ΕΚ της Επιτροπής (3), τηρεί αρχείο των αποτελεσμάτων όλων των ελέγχων επί των αποστολών εισαγόμενων προϊόντων σύμφωνα με το παράρτημα ΙΙΙ της παρούσας απόφασης τουλάχιστον 18 μήνες από το χρόνο διεξαγωγής της επιθεώρησης. Το αρχείο αποτελεσμάτων να περιλαμβάνει αποστολές που δεν γίνονται δεκτές για ελεύθερη κυκλοφορία στην Κοινότητα. Η κεντρική κτηνιατρική αρχή κάθε κράτους μέλους φέρει την ευθύνη της αποστολής στην Επιτροπή περίληψης των αποτελεσμάτων υπό τη μορφή που παρατίθεται στο παράρτημα ΙΙΙ της παρούσας απόφασης, πριν από την 1η Σεπτεμβρίου 1994 και στη συνέχεια ανά εξάμηνο.
2. Η Επιτροπή υποβάλλει έκθεση στη μόνιμη κτηνιατρική επιτροπή, βάσει των περιλήψεων που προβλέπονται στην παράγραφο 1, για την αξιολόγηση των αποτελεσμάτων των διεξαχθέντων ελέγχων.
3. Η Επιτροπή, βάσει της έκθεσης που αναφέρεται στην παράγραφο 2, αναθεωρεί τις συχνότητες που προβλέπονται στα παραρτήματα Ι και ΙΙ δύο φορές κατ' έτος και για πρώτη φορά πριν από την 1η Οκτωβρίου 1994.
Η Επιτροπή επανεξετάζει επίσης, σύμφωνα με τη διαδικασία του άρθρου 23 της οδηγίας 90/675/ΕΟΚ, τις συχνότητες που αναφέρονται στα παραρτήματα Ι και ΙΙ της παρούσας απόφασης, είτε κατόπιν σχετικής αιτήσεως κράτους μέλους είτε με δική της πρωτοβουλία, λαμβάνοντας υπόψη τα κριτήρια που έχουν θεσπιστεί στο άρθρο 8 παράγραφος 3 της οδηγίας 90/675/ΕΟΚ, καθώς επίσης και την εφαρμογή της γενικής αρχής της περιφερειοποίησης και άλλων γενικών αρχών που διέπουν την κοινοτική κτηνιατρική.
4. Εφόσον από τους κτηνιατρικούς ελέγχους αποκαλύπτεται παρατυπία που έχει σοβαρές επιπτώσεις για τη δημόσια υγεία των ζώων, τα κράτη μέλη ενημερώνουν σχετικά την Επιτροπή χωρίς καθυστέρηση.
Άρθρο 4
Ο καθορισμός της συχνότητας των φυσικών ελέγχων σε αποστολές προϊόντων, όπως ορίζεται στο παράρτημα Ι, πραγματοποιείται με την επιφύλαξη των διατάξεων περί φυσικών ελέγχων που παρατίθενται στην οδηγία 92/118/ΕΟΚ ή σε απόφαση της Επιτροπής που έχει ληφθεί βάσει αυτής της οδηγίας, ή σε οποιαδήποτε άλλο στοιχείο της κοινοτικής νομοθεσίας.
Άρθρο 5
Η Επιτροπή ενσωματώνει στο παράρτημα ΙΙ όλες τις ειδικές συχνότητες φυσικών ελέγχων που προβλέπονται σε αποφάσεις του Συμβουλίου οι οποίες αφορούν συμφωνίες κτηνιατρικής ισοδυναμίας.
Άρθρο 6
Η παρούσα απόφαση τροποποιείται μετά από την έγκριση, εκ μέρους του Συμβουλίου, των σχετικών τροποποιήσεων της οδηγίας 90/675/ΕΟΚ.
Άρθρο 7
Η παρούσα απόφαση εφαρμόζεται από την 1η Οκτωβρίου 1994.
Το άρθρο 3 εφαρμόζεται από τη 15η ημέρα μετά την κοινοποίηση της παρούσας απόφασης.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 20 Μαΐου 1994.

Labels: 17
5
0
3
6